b'\n_START_ARTICLE_\nBatalla de Halidon Hill\n_START_SECTION_\nEls desheretats\n_START_PARAGRAPH_\nDes de la mort de John III Comyn, Senyor de Badenoch a mans del rei Robert I d\'Esc\xc3\xb2cia, les intermitents guerres entre Anglaterra i Esc\xc3\xb2cia prengueren tamb\xc3\xa9 un caire de guerra civil. El Tractat de Northampton del 1328 va posar fi a l\'enfrontament entre les dues nacions, per\xc3\xb2 deixava sense resoldre el greuge d\'un quanti\xc3\xb3s nombre d\'escocesos i anglonormands que havien col\xc2\xb7laborat amb els anglesos i a qui el rei Robert havia desposse\xc3\xaft de t\xc3\xadtols, propietats i terres._NEWLINE_El 1332, liderats per Eduard Balliol i Henry de Beaumont, aquests desheretats organitzaren un ex\xc3\xa8rcit i invadiren Esc\xc3\xb2cia per recuperar els seus privilegis, recolzats t\xc3\xa0citament pel rei angl\xc3\xa8s Eduard III d\'Anglaterra. En una primera inst\xc3\xa0ncia, els rebels derrotaren les forces lleials al rei en la Batalla de Dupplin Moor i coronaren a Balliol com nou rei. Malgrat tot, el regnat de Balliol fou curt, doncs pocs mesos despr\xc3\xa9s fou emboscat i derrotat pels homes del rei David II d\'Esc\xc3\xb2cia a la Batalla d\'Annan._NEWLINE_Eduard Balliol es va veure obligat a fugir de nou a Anglaterra, on va demanar ajuda al rei Eduard III a canvi de cedir-li totes les terres del sud-est d\'Esc\xc3\xb2cia en cas d\'aconseguir la vict\xc3\xb2ria. Davant d\'aquesta promesa, Eduard va recon\xc3\xa8ixer Balliol com rei d\'Esc\xc3\xb2cia i es va preparar per a la guerra.\n_START_SECTION_\nSetge a Berwick\n_START_PARAGRAPH_\nEl 1333 la situaci\xc3\xb3 a la frontera entre les dues nacions era obertament tensa, amb Anglaterra preparant-se per la guerra. Archibald Douglas, guardi\xc3\xa0 d\'Esc\xc3\xb2cia mentre el rei David fos menor d\'edat, va organitzar la defensa de la fronterera ciutat de Berwick-upon-Tweed acumulant armes i provisions, de manera que quan Balliol va avan\xc3\xa7ar cap a la ciutat, aquesta estava preparada per resistir._NEWLINE_El rei Eduard va arribar en persona a Berwick el primer de maig despr\xc3\xa9s de deixar la reina consort Felipa d\'Hainaut en el castell de Bamburgh. Balliol ja havia posat setge a la ciutat, cavat trinxeres i tallat el subministrament d\'aigua, aix\xc3\xad com les comunicacions de la ciutat, sense ser molestat. Archibald Douglas pagaria cara la seva inactivitat, perqu\xc3\xa8 en comptes de dirigir-se r\xc3\xa0pidament en socors de la ciutat amb les tropes disponibles, va centrar-se a reunir un gran ex\xc3\xa8rcit nacional._NEWLINE_Amb l\'arribada del rei, l\'atac a la ciutat fou imminent. La defensa, dirigida per Alexander Seton, havia de resistir atacs per terra i per mar i a finals de juny es trobava ja al l\xc3\xadmit de les seves forces. Seton va demanar una treva als atacants, prometent rendir la ciutat si aquesta no havia estat alliberada per l\'ex\xc3\xa8rcit escoc\xc3\xa8s abans de l\'11 de juliol. Els anglesos van acceptar el tracte a canvi d\'ostatges, amb el fill de Seton entre ells._NEWLINE_Mentrestant, Douglas havia aconseguit reunir un impressionant ex\xc3\xa8rcit nacional, amb voluntaris de tots els racons d\'Esc\xc3\xb2cia, per\xc3\xb2 havia perdut tota iniciativa i els anglesos l\'esperaven, anticipant-se als seus moviments.\n_START_SECTION_\nAvan\xc3\xa7 escoc\xc3\xa8s\n_START_PARAGRAPH_\nEn un intent de distreure l\'atenci\xc3\xb3 d\'Eduard, Douglas va entrar en territori angl\xc3\xa8s de Northumberland i va destruir el poblet de Tweedmouth a la vista dels anglesos, sense que aquests es moguessin de la seva posici\xc3\xb3. A m\xc3\xa9s, un petit contingent d\'escocesos, liderats per Sir William Keith van for\xc3\xa7ar el seu pas i entraren en l\'assetjada Berwick. Douglas, considerant que t\xc3\xa8cnicament es podia considerar que havia trencat el setge, va exigir Eduard que compl\xc3\xads el tracte i marx\xc3\xa9s, per\xc3\xb2 de nou els anglesos van mantenir les seves posicions. Llavors Douglas es va dirigir cap a Bamburgh, amena\xc3\xa7ant devastar tota Anglaterra, per\xc3\xb2 Eduard sabia per Felipa que la ciutat estava ben preparada per resistir l\'atac dels escocesos i no va aixecar el setge._NEWLINE_Al contrari, rebutjant que el petit contingent escoc\xc3\xa8s que havia entrat a la ciutat fos considerat com un alliberament d\'aquesta, Eduard va considerar que el terme de la treva havia expirat i que Berwick s\'havia de lliurar. Com que no fou aix\xc3\xad, Eduard va ordenar que els ostatges fossin penjats davant les muralles, incloent el fill de Seton i amb l\'amena\xc3\xa7a de penjar dos ostatges m\xc3\xa9s per cada dia que la ciutat no es rend\xc3\xads._NEWLINE_Seton va prometre rendir-se el 20 de juliol. Douglas, que no havia assolit absolutament res als peus de Bamburgh, va tornar en socors de la ciutat, tal com Eduard esperava.\n_START_SECTION_\nHalidon Hill\n_START_PARAGRAPH_\nEduard es va situar en un tur\xc3\xb3 conegut com a Halidon Hill, dues milles al nord-oest de Berwick i amb una excel\xc2\xb7lent visi\xc3\xb3 dels voltants. Des d\'aqu\xc3\xad podia veure i interceptar qualsevol intent de Douglas d\'apropar-se a la ciutat. Aquest, doncs, es va veure obligat a travessar el riu Tweed, arribar fins al poble de Duns i dirigir-se cap Halidon des del nord-oest, oferint batalla en el territori escollit per l\'enemic, en una decisi\xc3\xb3 que resultaria catastr\xc3\xb2fica._NEWLINE_L\'avan\xc3\xa7 escoc\xc3\xa8s fou detectat immediatament per Henry de Beaumont, conseller del rei, i l\'ex\xc3\xa8rcit angl\xc3\xa8s es va preparar en formaci\xc3\xb3 de batalla, dividint les tropes en tres seccions d\'infanteria, homes d\'armes i cavallers, tots a peu. L\'ala esquerra liderada per Balliol; el centre pel rei i l\'esquerra per Thomas de Brotherton. Als costats de cada secci\xc3\xb3 hi havia contingents d\'arquers en formaci\xc3\xb3 de falca i lleugerament avan\xc3\xa7ats per treure m\xc3\xa9s profit del foc creuat._NEWLINE_Douglas tamb\xc3\xa9 va dividir les tropes en tres seccions, adoptant la formaci\xc3\xb3 de falanges. Ell mateix liderava l\'esquerra, Robert II d\'Esc\xc3\xb2cia, futur rei, en el centre i John Randolph la dreta. Per arribar fins a les posicions angleses, aquestes falanges havien de creuar uns aiguamolls i despr\xc3\xa9s pujar tur\xc3\xb3 amunt, exposats als arquers. Els llancers escocesos havien provat anteriorment ser molt \xc3\xbatils contra la cavalleria, per\xc3\xb2 res podien fer contra la pluja de fletxes angleses. Malgrat tot, Douglas no va retirar-se, doncs aix\xc3\xb2 significava perdre Berwick.\n_START_SECTION_\nLa batalla\n_START_PARAGRAPH_\nNom\xc3\xa9s posar els peus en els aiguamolls, els escocesos van rebre la primera pluja de fletxes, que va continuar ja sense descans. Les falanges es mogueren molt lentament fins a arribar al tur\xc3\xb3, tan compactes que pels arquers era gaireb\xc3\xa9 impossible errar el tret. Les baixes foren molt nombroses fins i tot abans de comen\xc3\xa7ar a pujar el tur\xc3\xb3, on els supervivents avan\xc3\xa7aren directament contra les llances angleses._NEWLINE_La falange de Moray fou la primera a topar contra l\'enemic, amb la secci\xc3\xb3 comandada per Balliol i fou rebutjada abans fins i tot que les altres dues seccions entressin en contacte amb els anglesos. La formaci\xc3\xb3 es va trencar i el p\xc3\xa0nic es va apoderar dels homes, que comen\xc3\xa7aren a fugir tur\xc3\xb3 avall. L\'honor fou salvat pel senyor de Ross, qui va lluitar fins a la mort amb els seus highlanders protegint la rereguarda._NEWLINE_Amb Ross mort, els cavallers anglesos cavalcaren en persecuci\xc3\xb3 de l\'enemic. Douglas caigu\xc3\xa9 mort, juntament amb molts altres nobles i senyors._NEWLINE_L\'endem\xc3\xa0, Berwick es rendia.\n_START_SECTION_\nFets posteriors\n_START_PARAGRAPH_\nLes not\xc3\xadcies de la batalla tingueren un efecte devastador en terres d\'Esc\xc3\xb2cia, mentre que eren rebudes amb joia i alegria a Anglaterra, doncs era la primera vict\xc3\xb2ria important assolida en anys. La majoria de nobles i cabdills escocesos havien mort en la batalla, deixant el pa\xc3\xads sense lideratge. Balliol va avan\xc3\xa7ar triomfant cap al nord, on va restablir totes les terres i propietats als "desheretats", revocant totes les ordres i reestructuracions territorials de Robert Bruce._NEWLINE_Al fer-ho, per\xc3\xb2, va generar una nova generaci\xc3\xb3 d\'escocesos descontents, assegurant aix\xc3\xad la perduraci\xc3\xb3 del conflicte.'